## Rješenje Agencije za zaštitu tržišnog natjecanja klasa: UP/I-030-02/98-01/250 od 17

### NN 26/1999 (17.3.1999.), Rješenje Agencije za zaštitu tržišnog natjecanja klasa: UP/I-030-02/98-01/250 od 17

# **AGENCIJA ZA ZAŠTITU TRŽIŠNOG NATJECANJA**

Na temelju članka 35. Zakona o zaštiti tržišnog natjecanja ("Narodne
novine", broj 48/95., 52/97. i 89/98.), i članka 141., stavka 1. Zakona
o općem upravnom postupku ("Narodne novine", broj 53/91.), u postupku povodom
zahtjeva poduzetnika "EM-LINIJA" d.o.o., za intelektualne usluge i trgovinu,
sa sjedištem u Zagrebu, Ulica grada Gualda Tadina 14, protiv poduzetnika
HPT - Hrvatska pošta i telekomunikacije, sa sjedištem u Zagrebu, Jurišićeva
14, na temelju odluke Savjeta za zaštitu tržišnog natjecanja donijete na
25. sjednici, održanoj 9. ožujka 1999., ravnateljica Agencije za zaštitu
tržišnog natjecanja, donosi sljedeće

## **RJEŠENJE**

Odbija se zahtjev za utvrđivanje narušavanja slobodnog tržišnog natjecanja
koji je podnio poduzetnik "EM-LINIJA" d.o.o. za intelektualne usluge i
trgovinu, sa sjedištem u Zagrebu, Ulica grada Gualda Tadina 14, zastupan
po direktoru Ivanu Modrušanu, protiv poduzetnika HPT - Hrvatska pošta i
telekomunikacije, sa sjedištem u Zagrebu, Jurišićeva 13, kao na zakonu
neosnovan.

Obrazloženje

I. Dana 29. prosinca 1998., poduzetnik "EM-LINIJA" d.o.o., za intelektualne
usluge i trgovinu, sa sjedištem u Zagrebu, Ulica grada Gualda Tadina 14,
zastupan po direktoru Ivanu Modrušanu, sukladno odredbi članka 33. stavka
1. točke 3. Zakona o zaštiti tržišnog natjecanja (dalje: ZZTN), podnio
je Agenciji za zaštitu tržišnog natjecanja zahtjev za utvrđivanje narušavanja
slobodnog tržišnog natjecanja protiv poduzetnika HPT - Hrvatska pošta i
telekomunikacije, sa sjedištem u Zagrebu, Jurišićeva 13.

2. U svom zahtjevu, podnositelj zahtjeva navodi da su 18. studenoga
1998., bez ikakva prethodnog upozorenja i bez dostave rješenja o odluci
Vijeća za telekomunikacije isključeni telekomunikacijski vodovi koje je
koristila EM-LINIJA za obavljanje djelatnosti savjetodavne telefonske agencije.
Na taj je način HPT, prema navodima podnositelja zahtjeva, prema podnositelju
počinio povredu članka 20. stavka 1. točke 9. ZZTN.

3. Podnositelj zahtjeva nadalje navodi kako je Odluku o trajnom povlačenju
koncesije pročitao u "Narodnim novinama", broj 151/1998.

4. Iz dokumenta priloženoga podnositeljevom zahtjevu, a kojega je podnositelju
odaslao HPT - Hrvatska pošta i telekomunikacije, pod brojem T-3-1095/97,
od 18. 11. 1998, s oznakom predmeta: "EM-Linija-isključenje", razvidno
je da je temeljem Odluke Vijeća za telekomunikacije, donesene na 27. sjednici,
održanoj 16. 11. 1998. godine i naloga Državnog inspektorata za telekomunikacije
od 17. 11. 1998. godine, podnositelju zahtjeva, izvršeno isključenje telefonskih
linija 060-515-151 i 060-515-152, s danom 18. 11. 1998. u 12 sati. Istim
dokumentom, podnositelju zahtjeva se, pozivom na članke 19. stavak e i
20. Ugovora o priključenju terminalne opreme za pružanje usluga s dodatnom
vrijednosti u telefonskoj mreži i o raspodjeli zajedničkog prihoda, broj
T-3-1092/97, sklopljenoga 8. 5. 1998. između EM-Linije i HPT-a, isti Ugovor
otkazuje.

5. Odnos između podnositelja zahtjeva, poduzetnika EM-LINIJA d.o.o.,
Zagreb, i poduzetnika HPT-a, Zagreb, uređen je naprijed citiranim Ugovorom
br. T-3-1092/97 o priključenju terminalne opreme za pružanje usluga s dodatnom
vrijednosti u telefonskoj mreži i o raspodjeli zajedničkog prihoda. Odredbama
članaka 19. i 20. citiranog Ugovora, utvrđeno je da HPT ima pravo trenutačno
jednostrano raskinuti Ugovor bez otkaznog roka iz članka 11. (istog Ugovora),
isključiti ugovorne vodove, te obustaviti isplatu prihoda davatelju usluge
u slučaju… e) nepridržavanja uvjeta iz koncesije ili prestanka koncesije
(članak 19. Ugovora). Člankom 20. citiranog Ugovora utvrđeno je da HPT
isto tako pridržava pravo trenutačnog isključenja ugovorenih vodova u slučaju
opravdane sumnje na protuzakonit rad davatelja usluge ili postupanja koja
su suprotna dobrim poslovnim običajima. Ako se ispitivanjem u telefonskom
sustavu utvrdi ili dokaže da je davatelj usluge radio protuzakonito ili
postupao suprotno dobrim poslovnim običajima. Ugovor se tada raskida i
obavještava se Ministarstvo pomorstva, prometa i veza radi pokretanja postupka
oduzimanja koncesije.

Citiranim Ugovorom, u odredbi članka 11. uglavljeno je da su davatelj
usluge s dodatnom vrijednosti i HPT suglasni da će se pružanje usluge s
dodatnom vrijednosti trećim osobama putem telekomunikacijskih kapaciteta
iz članka 2. Ugovora temeljiti na Pravilniku o općim uvjetima za obavljanje
telekomunikacijskih usluga ("Narodne novine", broj 84/95.) i Cjeniku osnovnih
telekomunikacijskih usluga u unutrašnjem i međunarodnom prometu, i to kako
slijedi:

|  |  |  |  |  |  |  |  |
| --- | --- | --- | --- | --- | --- | --- | --- |
| Red.     br. | VRSTA      USLUGE | KATE-      GORIJA     USLUGE | BROJ       VODOVA | RADNO    VRIJE-     ME | TARIF-     NA    SKUPI-    NA | Ograniče-    nje trajanje    usluge po     pozivu | POZIVNI    BROJ    USLUGE |
| 1 | PSIHOLOŠKI    SAVJETI | C | 3 | 00-24 | T5 | NE | 060-  515-  151 |
| 2 | SAVJETI ZA     OBRAZOVANJE     I EDUKACIJU | C | 3 | 00-24 | T5 | NE | 060-  515-  152 |

6. Iz dopisa Ministarstva pomorstva, prometa i veza, pod klasa: 344-01/95-01/255,
ur. broj: 530-07-98-4, oznake predmeta: "Raskid Ugovora o ostvarivanju
koncesije za pružanje telekomunikacijskih usluga putem terminalne opreme
priključene na javnu telekomunikacijsku mrežu broj U-004 sklopljenog 30.
lipnja 1997. godine između Ministarstva pomorstva, prometa i veza i EM-LINIJE
d.o.o. iz Zagreba", od 16. studenoga 1998., priloženoga zahtjevu podnositelja,
razvidno je da se istim dopisom izvješćuje podnositelj zahtjeva o trajnom
povlačenju koncesije.

Povlačenje koncesije temelji se na članku 13., stavku 1. Zakona o telekomunikacijama
("Narodne novine", broj 53/94.) i članku 8. stavka 8.2. Ugovora o ostvarivanju
koncesije za pružanje telekomunikacijskih usluga putem terminalne opreme
priključene na javnu telekomunikacijsku mrežu (Ugovor broj U-004) sklopljenog
30. lipnja 1997. godine. Istodobno se izvješćuje podnositelja zahtjeva
da je Vijeće za telekomunikacije na 27. sjednici održanoj, 16. studenoga
1998. godine, donijelo Odluku kojom se trgovačkom društvu EM-LINIJA d.o.o.
iz Zagreba, trajno povlači koncesija za obavljanje telekomunikacijskih
usluga putem terminalne opreme priključene na javne telekomunikacije. Obzirom
da je sukladno članku 8. stavak 8.3. rečenog Ugovora povlačenjem koncesije
prestalo pravo koncesionara stečeno tim Ugovorom, te je dužan prestati
s obavljanjem koncesionirane djelatnosti, Ministarstvo pomorstva, prometa
i veza raskinulo je s trgovačkim društvom EM-LINIJA d.o.o. iz Zagreba Ugovor
br. U-004 od 30. lipnja 1997. godine.

7. Ugovorom o ostvarivanju koncesije za pružanje telekomunikacijskih
usluga putem terminalne opreme priključene na javnu telekomunikacijsku
mrežu, br. U-004, kojeg je na temelju članka 14. stavka 8. Zakona o telekomunikacijama
("Narodne novine", broj 53/94.) sklopilo Ministarstvo pomorstva, prometa
i veza, zastupano po Dominiku Filipoviću, pomoćniku ministra i EM-LINIJA,
a koji dokument prileži podnositeljevu zahtjevu, razvidno je da su odredbom
članka 8.1.b. i 8.1.c., citiranog Ugovora utvrđeni razlozi povlačenja koncesije
i to ako koncesionar pruža usluge suprotno odredbama Zakona o telekomunikacijama
i Pravilnika o općim uvjetima za obavljanje telekomunikacijskih usluga,
te ako koncesionar pruža usluge suprotno odredbama Ugovora iz članka 2.
stavka 2.1. Ugovora.

8. Iz Zapisnika o obavljenom nadzoru i utvrđenom stanju u tvrtki EM-LINIJA
d.o.o., na adresi Međimurska 15 - dokumentu Ministarstva pomorstva, prometa
i veza, od 21. 10. 1997. priloženome podnositeljevom zahtjevu, razvidno
je da je državni inspektor telekomunikacija, Željko Kandučar, dipl. ing.
el., uz nazočnost Ivice Modrušana, prof. psihologije i sociologije, te
Željka Matoteka, dipl. ing. prom., dana 21. 10. 1997., obavio nadzor u
tvrtki EM-LINIJA d.o.o., Zagreb. Poslovi nadzora odnosili su se na provedbu
odredbi Zakona o telekomunikacijama, glede pružanja usluga s dodatnom vrijednošću
putem terminalne opreme spojene na javne telekomunikacije a nadzor je započet
na adresi Međimurska 15/I. kat u tvrtki EM-LINIJA d.o.o. Predmet nadzora
je pružanje usluga putem terminalne opreme priključene na javne telekomunikacije.
EM-LINIJA d.o.o., sklopila je Ugovor o ostvarivanju koncesije za pružanje
usluga iz članka 169. (savjetodavne usluge) Pravilnika o općim uvjetima
za obavljanje telekomunikacijskih usluga ("Narodne novine", broj 84/95.).
Na dan obavljanja nadzora u prostoriji iz koje se pruža usluga nije bilo
zaposlenika koji pružaju uslugu, zatečeno je samo 6 telefonskih aparata
Siemens 902 S (vidjeti točku 5. Zapisnika o nadzoru koji je priložen zbirci
isprava predmeta).

Nadalje, podnositelj zahtjeva, g. Modrušan dao je izjavu za zapisnik
da EM-Linija pruža savjetodavne usluge širokog spektra. Na upit zbog čega
se na telefonskim brojevima 060 51 51 52 i 060 51 51 51 pružaju usluge
horoskopa i tarota, g. Modrušan izjavljuje: Horoskop i tarot su korišteni
na inzistiranje klijenata radi mogućnosti otpočinjanja razgovora. Većina
klijenata imaju potrebe za otpočinjanjem razgovora na uobičajeni način,
a to je interesirajući se za svoju sudbinu i poimanje tipično za astrologiju,
te bi bilo loše odmah ih odbiti jer tada ne bi počeo razgovor. Dodao je
da se astrologija može tretirati kao znanost, a ne kao zabava.

9. Iz naprijed citiranih dijelova Zapisnika, razvidno je da su se ostvarili
raskidni uvjeti iz ugovora, koje je podnositelj zahtjeva EM-LINIJA sklopio
s HPT-om i Ministarstvom pomorstva, prometa i veza, citiranih pod točkama
5., 6. i 7. ovog Obrazloženja i to kako slijedi:

- Ugovora o priključenju terminalne opreme za pružanje usluga s dodatnom
vrijednosti u telefonskoj mreži i o raspodjeli zajedničkog prihoda, broj
T-3-1092/97, od 8. 5. 1998., te

- Ugovora o ostvarivanju koncesije za pružanje telekomunikacijskih usluga
putem terminalne opreme priključene na javnu telekomunikacijsku mrežu (Ugovor
broj U-004) od 30. lipnja 1997.

10. Obzirom na sve naprijed iznijeto, kao nesporno je utvrđeno, da nije
ostvareno narušavanje slobodnog tržišnog natjecanja iz članka 20. stavka
1. točke 9. Zakona o zaštiti tržišnog natjecanja, na štetu podnositelja
zahtjeva.

Podnositelju zahtjeva nije otkazan Ugovor o ostvarivanju koncesije za
pružanje telekomunikacijskih usluga putem terminalne opreme priključene
na javnu telekomunikacijsku mrežu br. 004, na način da je prema podnositelju
zahtjeva izvršena zlouporaba monopolističkog i vladajućeg položaja na tržištu
ili dijelu tržišta i to sprječavanjem slobodnog natjecanja na tržištu,
koristeći vladajući položaj ili druge bespravne načine, sukladno odredbi
članka 20. stavka 1. točke 9. ZZTN, već je do otkazivanja citiranog Ugovora
došlo iz razloga nepoštivanja ugovornih odredbi od strane podnositelja
zahtjeva.

Stoga je odlučeno kao u izreci ovog rješenja.

*Pouka o pravnom lijeku*

Protiv ovog rješenja nije dopuštena žalba, ali nezadovoljna stranka
može pokrenuti upravni spor kod Upravnog suda Hrvatske u roku od trideset
(30) dana od dana dostave ovog rješenja.

Klasa: UP/I 030-02/98-01/250
Urbroj: 580-02-99-2
Zagreb, 17. veljače 1999.

Ravnateljica
**dr. Deša Mlikotin Tomić,** v. r.

Rješenje, NN 26/1999-542
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)